Sammendrag Kap 1 Säljø
Læring og utvikling i et sosiokulturelt perspektiv

Hvordan læring foregår er et spørsmål som er gjenstand for en rekke ulike teorier, og som ikke inneholder noe fasitsvar. Uavhengig av hvilken teknikk eller metode som legges til grunn finnes det ingen enkel oppskrift på hvordan læring kan gjøres mest effektivt. Det er imidlertid tydelig at læring skjer vel så mye utenfor som innenfor utdanningsinstitusjonene, gjennom interaksjon mellom mennesker. Skolen har ikke noen monopol på læring, og ofte kan skolen bidra til innlæringsproblemer hos mennesker istedenfor det motsatte.

Læring handler om hva vi som individer eller kollektiver evner å ta med oss videre til bruk i fremtidige situasjoner. Det sosiokulturelle perspektivet vektlegger at våre evner til å lære ikke utelukkende baserer seg på hvordan vi er utrustet rent biologisk. Historien om samfunnets utvikling viser at det har skjedd omveltende forandringer i våre intellektuelle og fysiske ferdigheter og i våre kunnskaper, til tross for at vår fysiske utrustning har vært den samme i tusener av år. Vi har gjennom tidene bygget opp en omfattende kollektiv kunnskap, som har blitt tydelig hjulpet frem av de redskaper og verktøy vi har hatt tilgjengelig. Disse kulturelle ressursene i våre omgivelser gir oss muligheten til å gå langt utenfor de grensene som kroppen vår setter. Faktisk er det nettopp våre fysiske begrensninger som har aksellerert utviklingen av institusjoner, redskaper og verktøy.

Redskapene vi snakker om kan både være av fysisk eller mental/intellektuell art (ganske ofte er de begge deler). For eksempel pytagoras læresetning eller en kalkulator. Læring i et sosiokultuerlt perspektiv dreier seg om hvordan vi tilegner oss og anvender slike ressurser i praktiske prosjekter i hverdagen. Det sentrale her er interaksjon med andre mennesker - kunnskapen skapes og føres videre gjennom kommuniskasjon. 

Det finnes en rekke ulike teoretiske og praktiske oppfatninger av hva læring er, og hvilke metoder for undervisning som gir best læringsutbytte. Her kan det være store forskjeller mellom kulturer. Innenfor vår kulturkrets er det en vanlig oppfatning at læring foregår best gjennom en overføring av kunnskap fra avsender til mottaker. Denne ”overføringsmetoden” som preger mye av dagens skole forutsetter imidlertid at kunnskapen som overføres er totalt objektiv. Dette er imidlertid et uoppnåelig mål ettersom kunnskap ikke er noe alle kan enes om.
Læring skjer både i positive og negative sammenhenger. Ofte tar forskningen utgangspunkt i at læring er et positivt fenomen, selv om læring foregår like fullt i sammenhenger vi betrakter som negative (eksempelvis i kriminelle miljøer). Det som er interessant er derfor å studere hva som gjør at mennesket engasjerer seg i læringsprosesser i enkelte sammenhenger, mens de på andre områder ikke viser den samme interessen.

